 Hezekeli 3 IBhayibheli Elikuyi-Internet INguqulo Yezwe ElishaHezekeli 3:1-273 Wathi kimi: Ndodana yomuntu, okutholayo, kudle. Yidla lo mqulu, uhambe, ukhulume nendlu ka-Israyeli. 2 Ngakho ngawuvula umlomo wami, kancane kancane wangifunza lo mqulu. 3 Waqhubeka wathi kimi: Ndodana yomuntu, kufanele ubangele isisu sakho ukuba sidle, ukuze ugcwalise amathumbu akho ngalo mqulu engikunika wona. Ngawudla, futhi emlonyeni wami waba mnandi njengoju lwezinyosi. 4 Wabuye wathi kimi: Ndodana yomuntu, hamba ungene phakathi kwendlu ka-Israyeli, ukhulume ngamazwi ami kuyo. 5 Ngoba awuthunywa kubantu abanolimi olungaqondakaliyo noma abanolimi olunzimaindlu ka-Israyeli, 6 awuthunywa ezizweni eziningi ezinolimi olungaqondakaliyo noma ezinolimi olunzima, ezimazwi azo awunakuwezwa uwaqonde. Ukube bengikuthume kuzo, zona beziyokulalela. 7 Kodwa indlu ka-Israyeli yona, ngeke ifune ukukulalela, ngoba ayifuni ukungilalela; ngoba bonke abendlu ka-Israyeli banamakhanda alukhuni nezinhliziyo ezilukhuni. 8 Bheka! Ngenzé ubuso bakho baqina bafana ncamashí nobuso babo nebunzi lakho laqina lafana ncamashí nebunzi labo. 9 Ngenzé ibunzi lakho laba njengedayimane, laba lukhuni kunensengetsha. Ungabesabi, futhi ungafikelwa ukwethuka ngenxa yobuso babo, ngoba bayindlu edlubulundayo. 10 Futhi waphinde wathi kimi: Ndodana yomuntu, wonke amazwi ami engizowakhuluma kuwe, wafake enhliziyweni uzwe ngezindlebe zakho. 11 Hamba ungene phakathi kwalaba bantu abadingisiwe, phakathi kwamadodana abantu bakini, ukhulume nabo uthi kubo, Yilokhu iNkosi EnguMbusi uJehova ekushilo, kungakhathaliseki ukuthi bayezwa noma bayenqaba. 12 Umoya wangithwala ngaqala ukuzwa emva kwami umsindo wokuvunguza okukhulu: Mayituswe inkazimulo kaJehova endaweni yakhe. 13 Futhi kwakukhona umsindo wamaphiko ezidalwa eziphilayo ayethintana eduze, nomsindo wamasondo ayeseduze eceleni kwazo, kanye nomsindo wokuvunguza okukhulu. 14 Umoya wangithwala wangithatha, kangangokuba ngahamba ngithukuthele kakhulu emoyeni wami, futhi isandla sikaJehova esasiphezu kwami sasinamandla. 15 Ngakho ngangena phakathi kwabantu ababedingisiwe eTheli-abibi, ababehlala ngasemfuleni iKhebari, ngahlala lapho babehlala khona; ngahlala khona izinsuku eziyisikhombisa, ngishaqekile phakathi kwabo. 16 Kwathi ekupheleni kwezinsuku eziyisikhombisa izwi likaJehova lafika kimi, lithi: 17 Ndodana yomuntu, ngikwenzé umlindi endlini ka-Israyeli, futhi kumelwe uzwe inkulumo emlonyeni wami ubaxwayise ngalokho engikutshela kona. 18 Lapho ngithi komubi, Uzofa nokufa, kodwa wena ungamxwayisi futhi ungakhulumi uxwayise omubi endleleni yakhe embi ukuze umsindise, yena njengoba emubi, uyofela esiphambekweni sakhe, kodwa igazi lakhe ngiyolibiza esandleni sakho. 19 Kodwa wena, uma umxwayisile omubi kodwa empeleni angabuyi ebubini bakhe nasendleleni yakhe embi, yena uyofela isiphambeko sakhe; kodwa wena, uyobe uwukhululile umphefumulo wakho. 20 Futhi lapho olungileyo ebuya ekulungeni kwakhe, empeleni enza ukungabi nabulungisa futhi kudingeke ukuba ngibeke isikhubekiso phambi kwakhe, uyofa ngoba ungamxwayisanga. Uyofela isono sakhe, futhi izenzo zakhe ezilungileyo azenzile ngeke zikhunjulwe, kodwa igazi lakhe ngiyolibiza esandleni sakho. 21 Kepha wena, uma umxwayisile olungileyo ukuba lowo olungileyo angoni, bese naye empeleni engoni, ngokuqinisekile uyoqhubeka ephila ngoba exwayile, futhi wena uyobe uwukhululile umphefumulo wakho. 22 Isandla sikaJehova saba phezu kwami lapho, wathi kimi: Sukuma, phuma uye ethafeni elisesigodini, ngizokhuluma nawe khona. 23 Ngakho ngasukuma ngaphuma ngaya ethafeni elisesigodini, futhi bheka! inkazimulo kaJehova yayimi lapho, injengenkazimulo engangiyibone ngasemfuleni iKhebari, ngawa ngobuso. 24 Khona-ke umoya wangena kimi wangimisa ngezinyawo, wakhuluma nami wathi kimi: Woza, zivalele endlini yakho. 25 Wena ndodana yomuntu, bheka! ngokuqinisekile bazobeka izintambo phezu kwakho bakubophe ngazo ukuze ungakwazi ukuphuma uye phakathi kwabo. 26 Ulimi lwakho ngizolwenza lunamathele olwangeni lwakho, futhi ngokuqinisekile uzoba yisimungulu, ngeke ube umuntu osolayo kubo, ngoba bayindlu edlubulundayo. 27 Futhi lapho ngikhuluma nawe ngizowuvula umlomo wakho, uthi kubo, Yilokhu iNkosi EnguMbusi uJehova ekushilo. Ozwayo makezwe, owenqabayo makenqabe, ngoba bayindlu edlubulundayo.Hezekeli 3 